邯鄲宮人怨
作者：崔顥
朝代：唐

paragraphs: 邯鄲陌上三月春，暮行逢見一婦人。
自言鄉里本燕趙，少小隨家西入秦。
母兄憐愛無儔侶，五歲名爲阿嬌女。
七歲丰茸好顏色，八歲黠惠能言語。
十三兄弟教詩書，十五青樓學歌舞。
我家青樓臨道傍，紗窗綺幔暗聞香。
日暮笙歌君駐馬，春日妝梳妾斷腸。
不用城南使君壻，本求三十侍中郎。
何知漢帝好容色，玉輦攜登歸建章。
建章宮殿不知數，萬戶千門深且長。
百堵塗椒接青瑣，九華閣道連洞房。
水晶簾箔雲母扇，琉璃窗牖玳瑁牀。
歲歲年年奉歡宴，嬌貴榮華誰不羨。
恩情莫比陳皇后，寵愛全勝趙飛燕。
瑤房侍寢世莫知，金屋更衣人不見。
誰言一朝復一日，君王棄世市朝變。
宮車出葬茂陵田，賤妾獨留長信殿。
一朝太子升至尊，宮中人事如掌翻。
同時侍女見讒毀，後來新人莫敢言。
兄弟印綬皆被奪，昔年賞賜不復存。
一旦放歸舊鄉里，乘車垂淚還入門。
父母愍我曾富貴，嫁與西舍金王孫。
念此翻覆復何道，百年盛衰誰能保。
憶昨尚如春日花，悲今已作秋時草。
少年去去莫停鞭，人生萬事由上天。
非我今日獨如此，古今歇薄皆共然。